S-27/2010

Mál þetta, sem dómtekið var 2. mars sl., er höfðað með ákæru lögreglustjórans á Eskifirði, útgefinni 11. janúar 2010, á hendur M-kvk-þgf H-kvk-þgf, [kt.], Skógarseli 17, Egilsstöðum:

I.

„Fyrir fjársvik, með því að hafa á tímabilinu frá 7.–10. september 2009, svikið út í 4 skipti hjá eftirgreindum fyrirtækjum í Fjarðabyggð, vörur að andvirði alls 91.297 krónur, með því að framvísa án heimildar, greiðslukortanúmeri af Master Card greiðslukorti á nafni embættis sýslumannsins í Stykkishólmi, [kt.] og þannig látið skuldfæra andvirði varanna á greiðslukortareikning sýslumannsembættisins, [nr.] sem hér greinir:

Tilvik Fyrirtæki Andvirði skuldfærslu

1. 07.09.2009 Húsasmiðjan hf. Reyðarfirði kr. 25.990

2. 07.09.2009 Birta ehf., Reyðarfirði kr. 26.990

3. 08.09.2009 Lindarbrekkufrænkur ehf., Eskifirði kr. 21.322

4. 10.09.2009 Tónspil ehf., Neskaupstað kr. 16.995

II.

Fyrir tilraun til fjársvika með því að hafa fimmtudaginn 10. september 2009, reynt árangurslaust að svíkja út vörur að andvirði 26.890 krónur, í versluninni Vík, Neskaupstað, með því að framvísa ofangreindu greiðslukortanúmeri, með sama hætti og að ofan greinir.

Telst ákæruliður I varða við 248. gr. almennra hegningarlaga nr. 19/1940, en ákæruliður II varðar við sama lagaákvæði, sbr. 20. gr. sömu laga.

Þess er krafist að ákærða verði dæmd til refsingar og til greiðslu alls sakarkostnaðar.

Í málinu gera eftirtaldi aðilar kröfu um að ákærða verði dæmd til greiðslu skaðabóta:

1. Húsasmiðjan hf., [kt.], Holtavegi 10, Reykjavík, krefst 25.990 króna, ásamt vöxtum skv. 8. gr. laga nr. 38/2001, frá 07.09.2009, en síðan dráttarvöxtum skv. III. kafla sömu laga, þ.e. 1. mgr. 6. gr., sbr. 9. gr., frá birtingu kröfunnar til greiðsludags.

2. Lindarbrekkufrænkur ehf., [kt.], Hólsvegi 5, Eskifirði, krefjast 6.327 króna, ásamt vöxtum skv. 8.-9. gr. laga nr. 38/2001, frá 8. september 2009, en síðan dráttarvöxtum skv. III. kafla sömu laga, til greiðsludags.“

Ákærða játaði brot sitt skýlaust fyrir dóminum eins og því er lýst í framangreindri ákæru og var málið því þegar tekið til dóms samkvæmt 164. gr. laga nr. 88/2008, um meðferð sakamála, eftir að fulltrúi ákæruvalds hafði tjáð sig um lagaatriði og ákvörðun viðurlaga.

Með játningu ákærðu, sem fær fulla stoð í gögnum málsins, telst sannað að hún hafi gerst sek um þau brot sem lýst er í ákæru og sem þar eru rétt heimfærð til refsiákvæða.

Samkvæmt fyrirliggjandi sakavottorði hefur ákærða ekki áður gerst sek um refsiverðan verknað. Við ákvörðun refsingar er horft til þess að um nokkur tilvik er að ræða, en til mildunar horfir að ákærða játaði brot sín greiðlega fyrir dómi, sem og hjá lögreglu, og að vörurnar komust að mestu leyti til skila. Andvirði þeirra vara sem fjársvik ákærðu tóku til er ekki svo smávægilegt að beitt verði heimild 1. mgr. 256. gr. almennra hegningarlaga til að færa refsingu ákærðu niður í sekt. Þykir refsing hennar með hliðsjón af framansögðu og 77. gr. almennra hegningarlaga nr. 19/1940 hæfilega ákveðin 30 daga fangelsi, en með hliðsjón af hreinum sakaferli og játningu ákærðu verður fullnustu refsingarinnar frestað og skal hún niður falla að liðnum tveimur árum frá dómsuppsögu haldi ákærða almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærða hefur samþykkt skaðabótakröfur sem gerðar eru í ákæru. Samkvæmt því ber henni að greiða umkrafðar skaðabætur, eins og nánar greinir í dómsorði.

Engan sakarkostnað leiddi af vörn ákærðu fyrir dómi né rannsókn lögreglu.

Dómur þessi er kveðinn upp af H-kk-þgf B-kk-þgf dómstjóra í dómsal Héraðsdóms Austurlands að Lyngási 15, Egilsstöðum, klukkan 11:15 þriðjudaginn 16. mars 2010.

Dómsorð:

Ákærða, M-kvk-nf H-kvk-nf, sæti fangelsi í 30 daga, en fullnustu refsingarinnar skal frestað og fellur hún niður að liðnum tveimur árum haldi ákærða almennt skilorð 57. gr. almennra hegningarlaga nr. 19/1940.

Ákærða greiði Húsasmiðjunni hf. 25.990 krónur, ásamt vöxtum samkvæmt 8. gr. laga nr. 38/2001, um vexti og verðtryggingu, frá 7. september 2009 til 08. mars 2010, en með dráttarvöxtum samkvæmt 1. mgr. 6. gr., sbr. 9. gr., sömu laga frá þeim degi til greiðsludags.

Ákærða greiði Lindarbrekkufrænkum ehf. 6.327 krónur, ásamt vöxtum samkvæmt 8. gr. laga nr. 38/2001, frá 8. september 2009 til 8. mars 2010, en síðan dráttarvöxtum samkvæmt 1. mgr. 6. gr., sbr. 9. gr., sömu laga frá þeim degi til greiðsludags.

H-kk-nf B-kk-nf